**Ministru kabineta noteikumu projekta**

**„Grozījumi Ministru kabineta 2005.gada 18.oktobra noteikumos Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju””**

**(anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pamatojoties uz Izglītības iestāžu uzraudzības un kontroles pasākumu samazināšanas plāna (apstiprināts ar Ministru kabineta 2011.gada 9.novembra rīkojumu Nr.592) kopsavilkuma 4.punktā Izglītības un zinātnes ministrijai doto uzdevumu optimizēt obligātās dokumentācijas apjomu pedagogu metodiskajā darbā, Izglītības un zinātnes ministrija ir sagatavojusi grozījumus Ministru kabineta 2005.gada 18.oktobra noteikumos Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” (turpmāk – noteikumi). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumi nosaka vispārējās izglītības iestādes pedagoģiskā procesa organizēšanai nepieciešamo obligāto dokumentāciju. Noteikumu 2.2.apakšpunkts paredz, ka viens no pedagoģiskā procesa organizēšanai nepieciešamajiem dokumentiem pirmsskolas izglītības iestādēs ir mācību nodarbību sarakstu. Savukārt Ministru kabineta 2012.gada 31.jūlija noteikumi Nr.533 “Noteikumi par valsts pirmsskolas izglītības vadlīnijām” (turpmāk – Vadlīnijas) 10.punkts nosaka, ka galvenais bērna darbības veids pirmsskolā ir rotaļa, darbības organizācijas formas ir bērna patstāvīgā darbība un rotaļnodarbība, kurā integrētais mācību saturs sekmē bērna attīstību kopumā. Ņemot vēra apstākli, ka pirmsskolas izglītības iestādēs mācību process norisinās rotaļnodarbību veidā (nevis mācību nodarbību veidā), un, lai novērstu savstarpējās pretrunas starp noteikumiem un Vadlīnijām, tiek precizēts noteikumu 2.2.apakšpunkts.Noteikumu 2.11.apakšpunkts paredz pirmsskolas izglītības iestādēs kā obligātu dokumentu izglītības programmas īstenošanai izmantojamās mācību literatūras sarakstu. Minētajā punktā nav noteikts, kas šo mācību literatūras sarakstu apstiprina. Precizējot noteikumu 2.11.apakšpunktu, tiks noteikts, ka izglītības programmas īstenošanai izmantojamās mācību literatūras sarakstu apstiprinās izglītības iestādes vadītājs.Noteikumu 3.1.apakšpunkts paredz izglītojamā personas lietu. Tajā ieraksta personas lietas numuru, izglītojamā vārdu un uzvārdu, personas kodu, dzimšanas gadu un datumu, dzimumu, dzimšanas apliecības numuru, izdošanas datumu un izdevējiestādi, ziņas par vecākiem vai aizbildņiem (vārdu, uzvārdu, dzīvesvietas adresi un tālruņa numuru), izglītojamā deklarētās un faktiskās dzīvesvietas adresi, izglītības iestādes nosaukumu, pirms iestāšanās izglītības iestādē apgūto pirmsskolas izglītības programmu, ziņas par iestāšanos izglītības iestādē un izstāšanos no tās, izglītojamā mācību sasniegumus apgūtajā izglītības programmā. Izglītības iestādē vispārējās izglītības programmas apgūst arī izglītojamie, kuriem ir izsniegta pase vai personas apliecība jeb elektroniskā identifikācijas karte, tāpat svarīgi izglītības iestādei ir iepriekš iegūtā izglītība nākamajā pakāpē, ne tikai, norādot apgūto pirmsskolas izglītības programmu. Saskaņā ar Ministru kabineta 2012.gada 28.februāra noteikumu Nr.149 “Noteikumi par kārtību, kādā izglītojamie tiek uzņemti vispārējās izglītības iestādēs un atskaitīti no tām, un obligātajām prasībām pārcelšanai uz nākamo klasi” 11.punktu pēc uzņemšanas izglītības iestādē izglītojamam iekārto personas lietu. Ja izglītojamais no vienas izglītības iestādes pāriet mācīties uz citu izglītības iestādi, personas lieta tiek nodota attiecīgajai izglītības iestādei. Personas lietā esošā informācija dod iespējas iegūt ticamu, drošu un operatīvu informāciju par izglītības procesā iesaistītajiem izglītojamiem. Personas lietā ietvertie dati ir vispārpieejami saskaņā ar Izglītības likumā ietvertajām normām, izņemot fizisko personu datus, kuru izmantošanu un pieejamību regulē Fizisko personu datu aizsardzības likums un kura ievērošana tiek nodrošināta nosakot, ka ir tiesības piekļūt tikai tiem fizisko personu datiem, kuri nepieciešami darba vai amata pienākumu izpildei. Personas lietā esošā informācija ir Valsts izglītības informācijas sistēmas sastāvdaļa, kuras darbības mērķis ir nodrošināt valsts, pašvaldību un izglītības iestāžu funkciju īstenošanu izglītības jomā.Precizējot 3.1.apakšpunkta redakciju, personas lietā tiks norādīta atbilstoša (precīzāka) informācija.Noteikumu 3.13.apakšpunkts paredz vispārējās pamatizglītības un vispārējās vidējās izglītības iestādēs izglītojamā dienasgrāmatu vai pašvērtējuma karti saziņai ar izglītojamo vecākiem.Lai neierobežotu izglītības iestādes, kā arī veicinātu skolu autonomiju vispārējās pamatizglītības un vispārējās vidējās izglītības iestādēm būs tiesības patstāvīgi noteikt dokumentu saziņai ar izglītojamo vecākiem. Precizējot noteikumu 3.13.apakšpunktu, tiks nodrošināta izglītības iestāžu patstāvība saziņai ar izglītojamo vecākiem. Dokumenta forma nav noteikta, tādējādi izglītības iestādei ir iespēja izmantot tehnoloģijas un inovatīvus risinājums saziņai ar izglītojamo vecākiem. Noteikumu 4.punkts paredz, ka 2.6., 2.7., 2.8, 2.10., 3.6., 3.7. un 3.11. apakšpunktā minētos pedagoģiskā procesa organizēšanai nepieciešamos dokumentus to izstrādātājs saskaņo ar Izglītības un zinātnes ministriju.Noteikumu projekts paredz speciālās izglītības skolotāja dienasgrāmatu, metodiķa dienasgrāmatu, mūzikas skolotāja dienasgrāmatu, darba plānu un klases žurnālu nesaskaņot ar Izglītības un zinātnes ministriju, tādējādi mazinot administratīvo (birokrātisko) slogu pedagogiem un izglītības iestādēm.  |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Saskaņā ar Ministru kabineta 2011.gada 9.novembra rīkojuma Nr. 592 „Par Izglītības iestāžu uzraudzības un kontroles pasākumu samazināšanas plānu” 3.punktu Izglītības un zinātnes ministrija 2013.gada 18.jūnijā iesniedza Valsts kancelejā informatīvo ziņojumu „Par Izglītības iestāžu uzraudzības un kontroles pasākumu samazināšanas plāna izpildes gaitu” (IZM vēstules Nr.01-05/2838. E-portfelī: 27.08.2013 - 2013-TA-1372). |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz vispārējās izglītības iestādēm. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts mazina administratīvo slogu vispārējās izglītības iestādēm, jo tām nebūs nepieciešamas saskaņojums ar Izglītības un zinātnes ministriju speciālās izglītības skolotāja dienasgrāmatai, metodiķa dienasgrāmatai, mūzikas skolotāja dienasgrāmatai, darba plānam un klases žurnālam. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

 Anotācijas III, IV un V sadaļa – noteikumu projekts šo jomu neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšanas pasākumi – 2014.gada 12.martā informācija nosūtīta novadu un republikas pilsētu izglītības speciālistiem. |
| 2. | Sabiedrības līdzdalība projekta izstrādē | Noteikumu projekts 2014.gada 25.februārī nosūtīts atzinuma sniegšanai Latvijas Izglītības un zinātnes darbinieku arodbiedrībai, Latvijas Izglītības vadītāju asociācijai, biedrībai „Latvijas Vecāku kustība”, Latvijas privāto pirmskolu biedrības pārstāvjiem. |
| 3. | Sabiedrības līdzdalības rezultāti | Latvijas Izglītības un zinātnes darbinieku arodbiedrība, Latvijas Izglītības vadītāju asociācija, Latvijas privāto pirmskolu biedrība atbalsta noteikuma projekta tālāko virzību.Biedrība „Latvijas vecāku kustība” atzinumu nav sniegusi. |
| 4. | Cita informācija | Nav |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vispārējās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina iesaistīto institūciju funkcijas.Noteikumu projekta izpilde tiks nodrošināta esošo institūciju ietvaros. |
| 3. | Cita informācija | Nav. |

Izglītības un zinātnes ministre I.Druviete

Vizē: Valsts sekretāre S.Liepiņa

27.05.2014.

972

Dz.Mergupe-Kutraite

67047817, dzintra.mergupe@izm.gov.lv